KIRJALLINEN KYSYMYS E-1495/01 esittäjä(t): Chris Davies (ELDR) komissiolle. Eläinkokeet ja kemiallisia aineita koskeva strategia.



Virallinen lehti nro 364 E , 20/12/2001 s. 0128 - 0129



KIRJALLINEN KYSYMYS E-1495/01 esittäjä(t): Chris Davies (ELDR) komissiolle (18. toukokuuta 2001) Aihe: Eläinkokeet ja kemiallisia aineita koskeva strategia Suuri yleisö on huolissaan siitä, että tulevaisuudessa huomattava määrä eläimiä joutuu kärsimään ja kuolee äskettäin ehdotetun, kemiallisia aineita koskevan strategian turvallisuustesteissä. Miten komission näkemys eläinkokeiden välttämättömyydestä on muuttunut sen ehdotusten julkistamisen jälkeen, ja mitä toimenpiteitä komissio nyt harkitsee, jotta kokeisiin tarvittavien eläinten määrää voitaisiin vähentää? Margot Wallströmin komission puolesta antama vastaus (25. heinäkuuta 2001) Komissio on tietoinen suuren yleisön osoittamasta huolesta, joka koskee kemiallisten aineiden testaamista eläimillä. Huolestuneisuus ilmeni valkoisen kirjan valmistelun aikana saaduista kirjeistä. Komissio oli kuitenkin jo silloin ja on yhä sitoutunut edistämään koe-eläinten hyvinvointia, erityisesti kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 annetun neuvoston direktiivin 86/609/ETY(1) säännösten mukaan. On tärkeää vähentää kokeissa käytettävien eläinten määrää, korvata eläinkokeet muihin kuin eläinkokeisiin perustuvilla menetelmillä ja kehittää kokeellisia menetelmiä eläinten kärsimysten vähentämiseksi. Valkoisen kirjan ehdotukset pohjautuvat näihin perusteisiin. Erään kirjassa esitetyn poliittisen tavoitteen mukaan ihmisten terveyden ja ympäristön, luonnonvaraiset kasvit ja eläimet mukaan luettuina, suojelussa olisi otettava huoioon myös koe-eläinten hyvinvoinnin suojelu. Uuden strategian seuraavien pääkohtien tavoitteena on vähentää eläinkokeet mahdollisimman vähiin: - Otetaan huomioon aineiden toksisuutta ja ekotoksisuutta koskeva nykytieto, mukaan luettuina epidemiologiset tutkimukset. - Muokataan yleisiä testivaatimuksia sisällyttämällä niihin altistumiskysymykset huomioon ottavia testejä, milloin tämä on tarpeen. - Kehitetään aineille yksilölliset 1- ja 2-tason testien testausohjelmat viranomaisten valvonnassa. - Edistetään ja tuetaan sellaisten vaihtoehtoisten testaustapojen kehitystä, joissa eläimiä käytetään nykyistä vähemmän tai ei ollenkaan. - Ryhmitellään nykyisiä aineita testauksen vähentämiseksi, milloin se on mahdollista. - Rajoitetaan sellaisten aineiden testaus, joiden vuosituotanto on yhden ja kymmenen tonnin välillä, yleensä in vitro -menetelmiin. Lisäksi merkittävää osaa kemikaaleista tutkitaan nykyistä tarkemmin vasta vuosina 2008-2012. Tähän ajankohtaan mennessä on todennäköisesti kehitetty uusia muihin kuin eläinkokeisiin perustuvia testimenetelmiä. Menetelmien kehittämistä ja validointia koskeviin suunniteltuihin tutkimushankkeisiin kuuluvat muiden muassa komission tutkimusta ja teknologista kehittämistä (TTK) sekä esittelyä käsittelevät puiteohjelmat, joilla on vuodesta 1985 alkaen ollut merkittävä osa rahoitettaessa tutkimusta in vitro -vaihtoehtojen kehittämiseksi eläinkokeille toksikologisiin ja farmakologisiin tarkoituksiin. Euroopan vaihtoehtoisten tutkimusmenetelmien keskuksella (ECVAM) on keskeinen osa tämän lähestymistavan kehittämisessä. Komissio on kaikkea muuta kuin tyytyväinen asiaan ja laatii parhaillaan suunnitelmia yllä mainittujen pääkohtien toteuttamiseksi. Suunnitelmia valmistellessaan komissio ottaa huomioon kommentit, joita se sai kuullessaan kaikkia sidosryhmiä valkoisesta kirjasta. (1) EYVL L 358, 18.12.1986.